Sereti sa Mojuda e lego Marcus Kalisch (1828-1885) o ngwadile gore: “Ebn Ezra [rabi yo a tsebegago wa Mosepanishi, 1092-1167] o boletše kgopolo e swanago ka tsela e kwagalago kudu ge a be a re: ‘Re na le mantšiboa a mabedi; a mathomo ke a ge letšatši le dikela . . . gomme a bobedi ke a ge letšatši le diketše gomme seo se bonagala marung; le gona mantšiboa a a šiana ka mo e ka bago iri e tee le metsotso e masomepedi;’ e bile tlhaloso ye yeo e bonagalago e kwagala kudu, Makaraite le Basamaria ba dumelelana le yona, le gona batho ba bantši le bona ba dumelelana le yona.” Kgopolo ya gore kwana e be e hlabja mathomong a Nisani 14 e dumelelana le taelo yeo e ilego ya newa Baisiraele go Doiteronomio 16:6, gore sehlabelo sa “paseka” se be se swanetše go dirwa “mantšiboa ge letšatši le se no sobela, ka nako e beilwego yeo o tšwilego Egipita ka yona.”—Ek. 30:8; Num. 9:3-5, 11.